
A. NAZIV MEĐUPREDMETNE TEME

OBRAZOVANJE U OBLASTI PREVENCIJE UPOTREBE PSIHOAKTIVNIH SUPSTANCI 

B. ODREĐENJE MEĐUPREDMETNE TEME OBRAZOVANJE U OBLASTI PREVENCIJE UPOTREBE PSIHOAKTIVNIH SUPSTANCI 

Međupredmetna tema i program Obrazovanje u oblasti prevencije upotrebe psihoaktivnih supstanci objedinjuje sadržaje o štetnosti upotrebe psihoaktivnih supstanci, izgrađuje svijest o rizicima i posljedicama njihove upotrebe, kao i vještine za suočavanje sa izazovima svakodnevnog života, posebno onima koji se javljaju u oblasti zdravlja. Program se realizuje u nastavi svih predmeta osnovne škole tako što se ciljevi i ishodi ovog programa inkorporiraju u ciljeve i ishode obaveznih ili izbornih predmeta, kao i kroz ostale školske aktivnosti i projekte, kroz radionice, predavanja, sportske i kulturne aktivnosti.Program Obrazovanje u oblasti prevencije upotrebe psihoaktivnih supstanci sadrži sljedeće teme:
Tema 1. PSIHOAKTVNE SUPSTANCE

Tema 2. FAKTORI RIZIKA I PROTEKTIVNI FAKTORI

Tema 3.  BOLESTI ZAVISNOSTI
Tema 4. NIKOTINSKI PROIZVODI
Tema 5. NARKOTICI
Tema 6. ALKOHOL
Tema 7. PREVENCIJA, STRATEGIJE OTPORA I DONOŠENJE ODLUKA

C. CILJEVI MEĐUPREDMETNE TEME OBRAZOVANJE U OBLASTI PREVENCIJE UPOTREBE PSIHOAKTIVNIH SUPSTANCI 

Učenjem ove međupredmetne teme i programa učenici/ce će:

· Povećati nivo informisanosti o vrstama i posljedicama upotrebe psihoaktivnih supstanci
;
· Izgraditi svijest o faktorima rizika i zaštitnim faktorima u vezi sa upotrebom PAS;
· Izgraditi svijest o značaju zdravih stilova života i jačanju pozitivnih vrijednosti;
· Povećati otpornost na pritiske vršnjaka i druge faktore rizika;
· Razviti socijalne i emocionalne vještine kao što su samokontrola, samopouzdanje, donošenje odluka, asertivnost itd.
D. OBRAZOVNO – VASPITNI ISHODI MEĐUPREDMETNE TEME OBRAZOVANJE U OBLASTI PREVENCIJE UPOTREBE PSIHOAKTIVNIH SUPSTANCI 

Obrazovno – vaspitni ishod 1.
	POZNAJU VRSTE PSIHOAKTIVNIH SUPSTANCI I ŠTETNE POSLJEDICE NJIHOVE UPOTREBE


	Ishodi učenja: 

Znanje:
· znaju svojim riječima da objasne osnovne vrste i efekte zloupotrebe najčešćih psihoaktivnih supstanci (alkohol, duvan, droga);
· poznaju podjelu psihoaktivnih supstanci na osnovu dejstva na CNS (depresori, halucinogeni i stimulanti);
· procjenjuju motive-razloge zbog kojih osoba počinje da koristi PAS.

· znaju koje su posljedice upotrebe psihoaktivnih supstanci na fizičko i mentalno zdravlje;
· razlikuju posljedice kratkotrjane i dugotrajne upotrebe PAS;
· razlikuju mitove i činjenice o upotrebi PAS;

· prepoznaju alkohol kao adiktivnu supstancu;

· razumiju da je upotreba PAS bolest zavisnosti;

· argumentovano podrže stav o štetnosti psihoaktivnih supstanci (i objasni šta podrazumijeva) za  odgovorno ponašanje prema sebi i prema drugima;
· prepoznaju društvene uzroke i posljedice upotrebe PAS.
Vještine:
· kritički preispituju informacije;

· razdvajaju istinu od mitova o upotrebi PAS;
· donose odgovorne odluke u dilemama koje se odnose na zdravlje.
Vrijednosti:
· posjeduju znanje o PAS zasnovano na naučnim činjenicama;
· nemaju zablude i predrasude u vezi sa upotrebom  PAS;

· imaju svijest o posljedicama upotrebe PAS;
· promovišu negativan stav prema uporebi PAS.



	Primjeri aktivnosti učenja:
· interpretiraju statističke podatke o upotrebi supstanci među mladima (matematika)

· analiziraju uticaj upotrebe PAS na centralni nervni sistem (biologija)

· rade mini  istraživanje o znanju učenika o PAS (poznavanje društva, zdravi stilovi života, informatika)

· izrađuju flajere o osnovnim informacijama i podjelama PAS (likovna kultura, zdravi stilovi života, građansko vaspitanje)

· prikazuju stečeno znanje o PAS kroz crtež i svoje radove prikazuju na školskoj izložbi (likovna kultura )

· pišu sastav na temu „Kada sam zdrav onda mogu... “ (CSBH jezik i književnost);

· organizuju i učestvuju u kvizovima znanja o PAS (zdravi stilovi života, građansko vaspitanje)

· analiza knjige „Mi djeca sa stanice ZOO“ (CSBH jezik i književnost)

· učestvuju u debati „Postoji li podjela na lake i teške droge“ (građansko vaspitanje, zdravi stilovi života);

· kreiraju video spot  „Izbor koji mijenja sve“ (informatika, građansko vaspitanje)
· Izrada prezentacija na stranom jeziku o štetnosti PAS. (strani jezici) 

· Učestvuju u kampanji „Zdrav život moji zbor“ (likovna kultura,muzička kultura, informatika, CSBH, zdravi stilovi života, grđansko vaspitanje).



Obrazovno – vaspitni ishod 2.
	POZNAJU FAKTORE RIZIKA ZA ZLOUPOTREBU PSIHOAKTIVNIH SUPSTANCI, KAO I PROTEKTIVNE FAKTORE


	Ishodi učenja: 

Znanje:
· znaju koji su  osnovni  faktori rizika za zloupotrebu PAS (ličnost, porodični odnosi, sredina);

· prepoznaju rizične faktore u ličnosti osobe (nisko samopouzdanje, povučenost, agresivnost, depresivnost, osjećaj usamljenosti, manjak samokontrole, osiromašene socijalne vještine);
· prepoznaju rizične faktore u porodici (manjak bliskosti, zloupotreba PAS kod roditelja, nasilje, neadekvatna komunikacija, nepostojanje zdravih granica, disfunkcionalni odnosi među članovima porodice);
· prepoznaju rizične socijalne faktore (pritisak vršnjaka, marginalne grupe, dostupnost PAS, tolerantan odnos vršnjaka i zajednice prema upotrebi PAS);
· prepoznaju protektivne faktore u ličnosti osobe (sposobnost komuniciranja o emocijama, razvijene socijalne vještine, realna slika o sebi);
· prepoznaju protektivne faktore u porodici (bliskost, jasna pravila, dosljedna i topla porodična atmosfera, zdrav životni stil roditelja, dvosmjerna komunikacija, sloboda ispoljavanja različitih mišljenja);
· prepoznaju protektivne socijalne faktore (otpornost na pritisak vršnjaka, kontakt sa socijalnim zajednicama koje njeguju pozitivne stavove, kontrolisana izloženost); 
· identifikuju društvene uzroke i posljedice upotrebe PAS;
· objasne značaj fizičke aktivnosti kao alternative stresu  i negativnim uticajima  upotrebe PAS. 
Vještine:

· imaju sposobnost samoprocjene (ponašanje/navike) u odnosu na faktore rizika za zloupotrebu PAS,
· podstiču vršnjake na protektivne faktore;

· kritički procjenjuju medijske sadržaje
· daju važnost emocijama i komunikaciji.
Vrijednosti:
· posjeduju svijest o rizičnim faktorima;
· izražavaju podršku prema vršnjacima koji su u riziku;
· podstiču komunikaciju o rizicima upotrebe PAS sa članovima svoje porodice;
· podstiču sebe i druge da budu vršnjački edukatori.


	Primjeri aktivnosti učenja:
· učestvuju u debati o mjerama prevencije i zaštitnim mjerama (građansko vaspitanje, zdravi stilovi života);
· kritički analiziraju sadržaje na Internetu koji relativizuju upotrebu droga (informatika, zdravi stilovi života); 

· kreiraju blogove, kvizove, infografike koji promovišu zdrave stilove života (informatika, zdravi stilovi života);
· navode primjere uspješnih ljudi koji imaju  stav i vještine da se odupru negativnim pojavama;
· analiziraju medijske sadržaje koje podstiču lični razvoj i jačanje odnosa sa drugima;
· diskutuju o normativnim uvjerenjima mladih: koliko mladih po njihovoj procjeni puši cigarete, pije alkohol, koristi droge...(poznavanje društva, građansko vaspitanje)
· analiziraju pjesme o PAS i njihov uticaj na mlade kao rizični faktor za upotrebu PAS, kao i pjesme  koje promovišu pozitivne vrijednosti (muzička kultura)

· pišu pismene zadatke na slobodnu temu „Moje super moći“  (CSBH jezik i književnost)

· učestvuju u radionicama sa roditeljima o zdravoj komunikaciji u porodici 

· učestvuju u radionicama na temu „Slika o sebi“ (biologija, zdravi stilovi života)

· učestvuju u kampanji „ Pruži ruku drugu, a ne drogu“ (interdisciplinarni pristup)
· vode debate o rizičnim faktorima (CSBH jezik , građansko vaspitanje)

· analiza filma „Ruske kape“ u cilju prepoznavanja rizičnih faktora (građansko obrazovanje.



Obrazovno – vaspitni ishod 3.
	POZNAJU POJAM I VRSTE BOLESTI ZAVISNOSTI I PRIMJENJUJU  STRATEGIJE PREVENCIJE


	Ishodi učenja: 

Znanje:
· objasne pojam bolesti zavisnosti i razlikuju vrste zavisnosti (od supstanci i ponašanja - interneta, kockanja);

· klasifikuju različite vrste supstanci i ponašanja koja izazivaju zavisnost prema njihovom uticaju na organizam i društvo;

· objasne neurobiološke i psihološke mehanizme nastanka zavisnosti, uključujući ulogu neurotransmitera i centara u mozgu;

· identifikuju štetne posledice zavisnosti na fizičko i mentalno zdravlje, uključujući povezane bolesti (npr. kardiovaskularne, neurološke, psihijatrijske) ;

· analiziraju društvene i ekonomske posledice zavisnosti, uključujući troškove liječenja i gubitak sposobnosti za rad;

· prepoznaju uobičajene zablude o zavisnostima (pomoć u suočavanju sa stresom ili unapređenje društvenih odnosa, fizičke i mentalne sposbnosti...)

· objasne zakonsku regulativu vezanu za upotrebu supstanci koje izazivaju zavisnost (npr. zakoni o drogama, alkoholu, duvanu) ;

· ocijene uticaj medija i okoline na promociju ponašanja koja mogu dovesti do zavisnosti.
Vještine:

· ispoljavaju negativan stav prema ponašanjima koja dovode do zavisnosti;
· promovišu zdrav način života bez zavisnosti kroz lični primjer;

· podstiču empatiju prema osobama koje se bore sa zavisnošću
Vrijednosti:
· prepoznaju rizične situacije koje mogu dovesti do razvoja zavisnosti (npr. pritisak vršnjaka, stresne situacije).

· primijene tehnike asertivne komunikacije i odbijanja u rizičnim situacijama.



	Primjeri aktivnosti učenja:
· diskutuju o različitim vrstama zavisnosti i njihovim posljedicama na zdravlje i društvo (biologija i zdravi stilovi života);

· učestvuju u interaktivnim kvizovima o znanjima vezanim za zavisnosti (informatika);

· analiziraju medijske poruke i reklame koje promovišu ponašanja povezana sa zavisnostima (crnogorski – srpski, bosanski, hrvatski jezik i književnost; strani jezik);
· proučavaju realne primjere osoba pogođenih zavisnošću (anonimni slučajevi) i diskutuju o uzrocima i posljedicama (biologija i zdravi stilovi života; crnogorski – srpski, bosanski, hrvatski jezik i književnost; strani jezik);
· kreiraju tabele ili kartice za klasifikaciju vrsta zavisnosti prema njihovim karakteristikama (biologija i zdravi stilovi života);
· organizuju debatu (čoz); 
· u grupama kreiraju edukativne plakate, video zapise ili prezentacije o prevenciji zavisnosti (likovna kultura, informatika);
· simuliraju rizične situacije kroz igru uloga i demonstriraju tehnike odbijanja (crnogorski – srpski, bosanski, hrvatski jezik i književnost; strani jezik, fizičko vaspitanje);
· pišu esej na temu bolesti zavisnosti (crnogorski – srpski, bosanski, hrvatski jezik i književnost; strani jezik);
· organizuju mini-kampanju u školi za promociju života bez zavisnosti (likovna kultura, informatika,crnogorski – srpski, bosanski, hrvatski jezik i književnost; strani jezik);



Obrazovno – vaspitni ishod 4.

	ZNAJU POJAM, PODJELU, SASTAV NIKOTINSKIH PROIZVODA I POSLJEDICE NJIHOVOG KORIŠĆENJA 


	Ishodi učenja: 

Znanje:
· objasne podjelu nikotinskih proizvoda;

· klasifikuju nikotinske i zamjenske poizvode prema načinu upotrebe; 

· objasne hemijski sastav nikotina i njegov uticaj na ljudski organizam;

· kategorizuju štetne materije koje dospijevaju u ljudski organizama tokom konzumacije cigareta po hemijskom sastavu i negativnim efektima; 

· predvide negativne efekte korišćenja nikotinskih proizvoda na fiziologiju organskih sistema;

· identifikuju zablude o pozitvnom uticaju nikotinskih proizvoda u društvenim odnosima i stresnim situacijama;

· analiziraju lične i društvene troškove korišćenja nikotinskih proizvoda;

· objasne pravnu regulativu reklamiranja i korišćenja nikotinskih proizvoda;

· ocijene zdravstvene i društvene posljedice upotrebe nikotinskih proizvoda 

Vještine:

· ispoljavaju negativn stav prema upotrebi nikotinskih proizvoda;

· promovišu život bez nikotinskih proizvoda.

Vrijednosti:

· prepoznaju rizične društvene situacije povezane korišćenjem nikotinskih proizvoda;

· primijene tehnike odbijanja u rizičnim društvenim situacijama;

· primijene stčena znanja o štetnosti nikotinskih proizvoda u diskusiji sa vršnjacima/kinjama.


	Primjeri aktivnosti učenja:
· diskutuju na o nikotinskim proizvodima i njihovoj štetnosi (ČOZ); 

· učestvuju u kratkom kvizu (npr. Kahoot aplikacija) (informatika);

· analiziraju medijske poruke i reklame za nikotinske proizvode i diskusija o njihovom uticaju (crnogorski – srpski, bosanski, hrvatski jezik i književnost; strani jezik);
· prate kratku prezentaciju o pojmu, podjeli i sastavu nikotinskih proizvoda (hemija, biolgija); 
· istražuju različite vrste nikotinskih proizvoda  i prezentuju njihove karakteristike, sastav i rizike (hemija, biolgija);
· proučavaju realne primjere negativnih efekata upotrebe nikotinskih proizvoda po zdravlje (primjeri osoba sa bolestima povezanima s pušenjem) i diskutuju o uzrocima i posljedicama (biologija, crnogorski – srpski, bosanski, hrvatski jezik i književnost);
· razvrstavaju nikotinske proizvode prema načinu upotrebe ili štetnim materijama koristeći tabele ili kartice (zdravi stilovi života, biologija, hemija);
· organizuju debatu (crnogorski – srpski, bosanski, hrvatski jezik i književnost; strani jezik);
· u grupama kreiraju edukativne materijale (plakati, kratki vido zapisi) o štetnosti nikotinskih proizvoda i tehnikama odbijanja (likovna kultura, informatika);
· predlažu strategije za rješavanje problema zasnovane na stečenim znanjima;
· pišu kratki esej (crnogorski – srpski, bosanski, hrvatski jezik i književnost; strani jezik);
· organiziraju mini-kampanju u školi (likovna kultura, informatika,crnogorski – srpski, bosanski, hrvatski jezik i književnost; strani jezik);
· demonstriraju tehnike odbijanja kroz simulaciju ili pisanje dijaloga (fizičko vaspitanje, crnogorski – srpski, bosanski, hrvatski jezik i književnost; strani jezik);
· ocjenjuju lični stav prema nikotinskim proizvodima pomoću upitnika koji su kreirali uz pomoć nastavnika/ce (zdravi stilovi života, biologija,crnogorski – srpski, bosanski, hrvatski jezik i književnost; strani jezik);
· sprovode istraživanje o utjecaju nikotinskih proizvoda na društvo (zdravi stilovi života, istorija);



Obrazovno – vaspitni ishod 5.

	ZNAJU VRSTE DROGA KOJE SE NAJČEŠĆE ZLOUPOTREBLJAVAJU I POSLJEDICE NJIHOVOG KORIŠĆENJA


	Ishodi učenja: 

Znanje:
· objasne šta su narkotici i zavisnost;
· razlikuju vrste narkotika (legalne, ilegalne / opijate, depresore, stimulanse, halucinogene);
· kategorizuju narkotika po hemijskom sastavu i negativnim efektima; 

· predvide negativne efekte korišćenja narkotika na fiziologiju ljudskog organizma;

· identifikuju faktore rizika (biološke, psihološke, socijalne);
· prepoznaju znakove, simptome i posljedice zavisnosti od narkotika i njihov efekat na organizam;
· identifikuju rizične situacije povezane s upotrebom narkotika;

· opisuju faktore koji doprinose razvoju samopouzdanja i zdravog okruženja;
· razlikuju mitove od činjenica o drogama i značaj kritičkog pristupa informacijama o drogama;
· objasne značaj empatije i solidarnosti prema osobama koje se suočavaju s problemom zavisnosti;
· znaju dostupne oblike podrške i pomoći u zajednici (npr. škola, zdravstvene ustanove, linije pomoći) i  njihovu ulogu;
· razlikuju zdrave stilove života od rizičnih ponašanja.
Vještine:
· analitički razmišljaju,
· razvrstavaju informacije i pojmove,
· povezuju uzroke i posljedice,
· primjenjuju strategiju donošenje odgovornih odluka,
· učestvuju u aktivnostima prevencije i promocije zdravlja u školi i lokalnoj zajednici,
· znaju puteve pomoći za sebe ili druge u slučaju problema sa narkoticima,
· jasno izražavaju mišljenje i postavljanje granica,
· aserativna komunikacija, donošenje odluka, samopouzdanje,
· posjeduju vještine kako reći ne narkoticima i pritisku sredine,
· istraživačko učenje.
· Vrijednosti:
· posjeduju svijest o značaju brige o sebi, samopoštovanju kao i zdravom stilu života,
· izražavaju empatiju, podršku i humanost prema vršnjacima koji su u riziku,
· izražavaju negativan stav prema upotrebi narkotika,
· prepoznaju rizične društvene situacije povezane korišćenjem narkotika.


	Primjeri aktivnosti učenja:
· radionice sa stručnjacima (npr.psiholog, doktor) učenici postavljaju pitanja i diskutuju (biologija, zdravi stilovi života);
· radionica sa licem bivšim zavisnikom od narkotika, učenici postavljaju pitanja (sociologija, zdravi stilovi života);
· analiza kratkog filma o narkoticima, učenici vode dnevnik osjećanja nakon odgledanog filma (CSBH);
· kvizovi i igre znanja u cilju širenja jasnog stava protiv narkotika (informatika, zdravi stilovi života);
· mape pomoću kojih učenici istražuju lokalne ustanove prave digitalne mape, kako bi vršnjacima bila dostupna aplikacija na telefonu o raspoloživim ustanovama za pomoć (informatika);
· biološka radionica-pomocu 3D digitalne aplikacije ljudskog tijela objašnjavaju fizičke promjene u tijelu tj.na sistemima organa koje izazivaju narkotici (biologija);
· kreativni zadaci-učenici snimaju kratak film ,,Sloboda bez zavisnosti u mom gradu” i šalju jasnu i jaku poruku protiv narkotika (CSBH)


Obrazovno – vaspitni ishod 6.

	POZNAJU POSLJEDICE KONZUMIRANJA ALKOHOLA NA POJEDINCA I NJEGOVU    OKOLINU

	Ishodi učenja: 

Znanje:
· opišu šta je alkohol i njegove karakteristike;
· objasne dejstvo alkohola na ljudski organizam;
· objasne hemijski sastav i vrste alkoholnih pića;
· razlikuju fiziološke i psihološke posljedice konzumiranja alkohola;
· procijene zakonske norme i društvene posljedice konzumacije alkohola;
· identifikuju zablude o pozitvnom uticaju alkohola na ljudski organizam;
· procijene lične i društvene troškove korišćenja alkohola.
· objasne kako alkohol utiče na ponašanje, saobraćajnu bezbjednost i rizik od nesreća
Vještine:
· prepoznaju situacije i kategorije društva u kojima pojedinac može biti izložen pritisku konzumiranja alkohola;
· demonstriraju strategije kako da se odupre ponudi konzumiranja alkohola;
· intervjuišu vršnjake o poznavanju štetnog uticaja alkohola;
· koriste strategije asertivne komunikacije za odbijanje alkohola;
· predviđaju moguće posljedice konzumiranja alkohola u adoloscenciji;
· organizuju aktivnosti za promociju zdravih stilova života u školi;
· vode rasprave protiv marketinških kampanja koje promovišu alkohol

Vrijednosti:
·  imaju svijest o negativnim posledicama konzumiranja alkohola;
·  promovišu vrijednosti zdravog načina života u svojoj zajednici
·  ocjenjuju značaj zakonskih propisa;
·  iskazuju solidarnost i podršku osobama koje imaju problem zavisnosti od alkohola

· promovišu značaj preventivnog djelovanja upotrebe alkohola



	Primjeri aktivnosti učenja:
·  usvajaju znanja o alkoholu (hemija)

· rade istraživačke zadatke kako alkohol djeluje na mozak i tijelo (biologija)
· planiraju i realizuju kampanje u školi stop alkoholu: izrada plakata, priča, video klipova,  društvene mreže, prezentacije, kvizovi znanja, sportske manifestacije (interdisciplinarni pristup)
· Iznose sopstvena iskustva i saznanja na panelima o posledicama korišćenja alkohola

· analiza reklama za alkohol i kako velike kompanije manipilišu uz pomoć poznatih ličnosti (informatika)
· igraju uloge reći NE alkoholu (zdrvi stilovi života, građansko vaspitanje)
· identifikuju načine kako odbiti alkohol bez konflikta (građansko obrazovanje)
· pišu esej na temu alkoholizam (CSBH jezik i književnost)



Obrazovno – vaspitni ishod 7.

	POZNAJU I PRIMJENJUJU VJEŠTINE I STRATEGIJE OTPORA I ODOLIJEVANJA PRITISKU

	Ishodi učenja: 

Znanje:

· prepoznaju rizične situacije na primjerima;
· prepoznaju i imenuju sopstvene emocije i emocije drugih u različitim životnim situacijama;
· objasne zašto su u adolescenciji učestalija ponašanja koja nose rizik i koje potrebe stoje iza toga;
· identifikuju sopstvene snage i slabosti i razvijaju realnu sliku o sebi;
· procijene sopstvene potrebe i vrijednosti u donošenju odluka
· poznaju strategije upravljanja stresom i neprijatnim emocijama (npr. bijes, frustracija, tuga);
· procijene značaj samokontrole i strategije za njen razvoj;
· objasne značaj slušanja za uspješnu komunikaciju;
· poznaju i u simuliranoj situaciji primijene tehnike asertivne komunikacije;
· objasne značaj uvažavanja različitosti za uspostavljanje odnosa sa drugima;
· poznaju tehnike nenasilnog rješavanja konflikata;
· prepoznaju vrste pritisaka vršnjaka i medijskog uticaja u vezi sa upotrebom psihoaktivnih supstanci;
· poznaju vještine odbijanja i otpora negativnom uticaju (npr. kako reći „ne“ bez osjećaja krivice);
· obajsne i primijene u simuliranoj situaciji proces donošenja odluka u rizičnim situacijama;
· prepoznaju važnost lične odgovornosti u društveno odgovornom ponašanju prema užoj i široj okolini;
· znaju kome se mogu obratiti za pomoć ukoliko im je potrebana.
Vještine:

· pokazuju odgovorno ponašanje prema sebi i drugima u skladu sa postavljenim ciljevima,
· primjenjuju tehnike prevladavanja stresa,
· primjenjuju tehnike asertivne komunikacije i nenasilnog rješavanja konflikata,
· primjenjuju vještine kritičkog mišljenja u odnosu na medijske sadržaje,
· primjenjuju tehnike odolijevanja pritisku .
Vrijednosti:
· promovišu značaj zdravlja i zdravih stilova života i odgovornog ponašanja prema sebi i drugima,

· promovišu iskrenost u razgovorima o problemima, emocijama i pritiscima
· promovišu alternativne aktivnosti koje pružaju zadovoljstvo i podršku bez upotrebe psihoaktivnih supstanci, kao što su sport, umjetnost, volontiranje...
· promovišu solidarnost i empatiju, kao i spremnost da se pomogne drugima, posebno onima koji su u riziku,

· njeguju odnose sa porodicom i zajednicom kao izvorom podrške i sigurnosti.


	Primjeri aktivnosti učenja:
· obnove prethodna znanja o životnim vještinama;
· analiziraju koje su životne vještine neophodne za odupiranje pritisku, koje vještine im nedostaju i kako mogu da ih razviju (zdravi stilovi života, građansko vaspitanje);
· učestvuju u diskusiji o moralnim dilemama i izborima likova (CSBH jezik i književnost);
· pišu eseje na temu „kontrola je u tvojim rukama“ i sl. (CSBH jezik i književnost);
· analiziraju  reakcije književnih likova pod pritiskom: pisanje pisma ili dnevnika iz njihove perspektive (CSBH jezik i književnost);
· učestvuju u radionici o pravima i odgovornostima  „Kako reći Ne“ (građansko vaspitanje);
· učestvuju u debatama o legalizaciji, prevenciji i društvenim mjerama (CSBH i građansko obrazovanje);
· diskutuju o uzorima mladih, sistemu vrijednosti i vrijednostima koje su narušene kada se koristi droga (građansko obrazovanje ,CSBH, istorija,poznavanje društva);
· učestvuju u radionicama o prepoznavanju emocija i rješavanju konflikata (fizičko vaspitanje);
· igraju uloge na temu vršnjačkog pritiska (zdravi stilovi života, građansko obrazovanje);
· diskusija na temu kako pomoći drugu koji koristi psihoaktivne supstance (građansko vaspitanje);
· učestvuju u sportskim aktivnostima koje promovišu samokontrolu, timski rad (fizičko vaspitanje);
· rade vježbe izražavanja kroz muziku (muzička kultura);
· izrađuju postere na temu socijalnih i emocionalnih vještina (likovna kultura,informatika );
· analiza reklama na društvenim mrežama – kako utiču na samopouzdanje i sliku o sebi (informatika, građansko vaspitanje);
· kreiranje video spota: reci NE psihoaktivnim supstancana (informatika, CSBH jezikiknjiževnost);
· vježbaju tehnike asertivne komunikacije (CSBH, građansko vaspitanje); 
· analiziraju uticaj društvenih uslova na porast zavisnosti i istorijat borbe protiv narkotika (istorija);
· učestvuju u školskim akcijama i projektima čiji je cilj promovisanje zdravlja i zdravih stilova života (interdisciplinarni pristup)
· prezentuju na stranom jeziku kampanju protiv upotrebe droga (strani jezici)


E. DIDAKTIČKE PREPORUKE
Prevencija u oblasti upotrebe psihoaktivnih supstanci  treba da počne prije nego što dođe do prve upotrebe, jer su  rani uzrasti ključni za formiranje stavova i vrijednosti, a škola ključno mjesto u kojem djeca i mladi stiču kompetencije za cjeloživotno održavanje i unapređivanje zdravlja, kao i neophodne informacije o njemu.  Stoga je  realizaciju međupredmetne teme Obrazovanje u oblasti prevencije upotrebe psihoaktivnih supstanci moguće i potrebno realizovati već od prvog razreda osnovne škole. 

Realizacija međupremetne teme Obrazovanje u oblasti prevencije upotrebe psihoaktivnih supstanci predviđena je na više načina: inkorporiranjem ishoda i sadržaja međupredmetne teme u postojeće predmete obaveznog dijela programa, kao i međupredmetnim planiranjem i izradom zajedničkih projekata i aktivnosti na nivou škole u okviru proširenog dijela programa.

Najveći broj ciljeva programa Obrazovanje u oblasti prevencije upotrebe psihoaktivnih supstanci može se realizovati inkorporiranjem sadržaja ovog programa u postojeće predmete bilo OBAVEZNE, bilo IZBORNE PREDMETE u osnovnoj školi. Različiti školski predmeti mogu doprinijeti prevenciji bolesti zavisnosti. Tako na primjer  na časovima biologije učenici mogu učiti o uticaju psihoaktivnih supstanci na zdravlje, sticati znanje o biološkim mehanizmima zavisnosti. Na časovima hemije je moguće realizovati ciljeve u vezi  sa hemijskim sastavom narkotika, alkohola i duvana, razumijevanjem hemijskih reakcija koje štetne supstance izazivaju u organizmu. Na časovima fizičkog vaspitanja  mogu se razvijati samopouzdanje, timski duh, podizati svijest o značaju zdravlja i štetnosti supstanci koje narušavaju kondiciju. Na časovima građanskog obrazovanja i poznavanja društva mogu razvijati vještine donošenja odgovornih odluka, razvijati odgovornost prema sebi i prema drugima. Na časovima CSBiH jezika i književnosti učenici mogu pisati sastave ili analizirati priče u cilju razvijanja empatije, promišljanja o procesu donošenja odluka, vršnjačkim pritiscima i dilemama. U okviru Izborng predmeta Zdravi stilovi života postoji tema koj se odnosi na prevenciju upotrebe PAS, alii sve ostale teme su usmjerene na razvoj životnih vještina, koje su u osnovi odgovornog ponašanja. 
Pored obaveznog dijela svi programi sadrže i prošireni, slobodni dio programa (oko 15% raspoloživog vremena) koji se planira u školi, u saradni sa lokalnom zajednicom (učenicima/cama, roditeljima itd). Neki od ishoda obrazovanja u oblasti prevencije upotrebe PAS mogu se realizovati i na ovaj način, u okviru slobodnog dijela programa. 

U svakom predmetu postoje sadržaji, situacije, okolnosti koje treba iskoristiti da učenici formiraju stavove o štetnosti  psihaoktivnih supstanci, uvježbavaju i usvajaju vještine odupiranja pritisku vršnjaka, donošenja mudrih odluka, procjene rizika, kako bi zaista mogli da u rizičnim situacijama donose prave izbore . Treba, takođe, imati na umu da, pored sadržaja, i sami postupci rada kojima učenike vodimo ka željenom cilju ili ishodu, imaju potencijal za razvoj socijalnih i emocionalnih vještina, pa i onih koje su neophodne za odgovorno ponašanje kada je u pitanju upotreba psihoaktivnih supstanci. To znači da nastavnik treba da koristi raznovrstan repertoar nastavnih metoda. Time će obezbijediti  učenicima dovoljno mogućnosti da ono što uče primjenjuju, uvježbavaju, da prepoznaju povezanost naučenog sa konkretnim životnim situacijama, da preispituju svoja znanja, stavove, vrijednosti i sudove. Posebno je važno što će učenici tako postati svjesniji da predmet koji izučavaju doprinosi razvoju njihove ličnosti.

Pored obaveznog dijela programa (obavezni i izborni predmeti) za realizaciju programa obrazovanja u oblasti prevencije upotrebe psihoaktivnih supstanci značajne su i sljedeće aktivnosti škole: časovi odjeljenjske zajednice i obilježavnje značajnih datuma, slobodne aktivnosti i obavezni izborni sadržaji, saradnja sa lokalnom zajednicom, izleti i ekskurzije. Multidisciplinarni pristup daje najbolje rezultate kada je u pitanju preventivno djelovanje, stoga je važno uključivanje porodice i lokalne zajednice.

Od 36 sedmica koliko traje nastavna godina u osnovnim školama (za učenike/ce od I do VIII razreda), odnosno 33 (za učenike/ce IX razreda), dvije sedmice predviđene su za realizaciju dana kulture, sporta, školu u prirodi, izlete i slično. Značajan aspekt podrške učenicima škola omogućava realizacijom navedenih aktivnosti, a planira ih samostalno u skladu sa sopstvenim mogućnostima i specifičnostima lokalne zajednice. U okviru ovog dijela programa moguće je organizovati brojne aktivnosti važne za realizacuju ciljeva programa obrazovanja u oblasti prevencije upotrebe PAS npr. organizovanjem  tematskih dana, radionica, projekata…

Ovaj međupredmetni program treba da doprinese da promovisanje zdravih stilova života i odgovornog ponašanja prema sebi i drugima, posebno kada je u pitanju upotreba psihoaktivnih supstanci,  bude utkano u sve aktivnosti i stil kojim živi škola, a da formiranje pozitivnih stavova, vrijednosti i životnih vještina bude princip nastave u svim nastavnim predmetima.
F.MATERIJALI ZA REALIZACIJU PROGRAMA
Tokom realizacije međupredmetne teme Prevencije upotrebe psihoaktivnih supstanci mogu se koristiti razna nastavna sredstava i materijali. U predloženim aktivnostima su navedeni primjeri vizuelnog, audiovizuelnog i drugog materijala kao što su fotografije, videoprojekcije, multimedijalne projekcije, filmovi, internetski sadržaji i sl. Učenici sami mogu izrađivati razne edukativne materijale: plakate, , crteže, flajere, kratke filmove  i slično. Kao izvori znanja za realizaciju međupredmetne teme Prevencije upotrebe psihoaktivnih supstanci mogu se koristiti različiti internetski sadržaji, brošure, udžbenici i priručnici, enciklopedije, izvještaji i sl.

